《送李教谕避乱归鄱阳》
元代·成廷圭

长淮九月秋风高，水怪百出生波涛。吴樯楚柁不敢渡，人命委弃如鸿毛。

山精白昼作鬼语，野狐黑夜如人嗥。县斋博士最忧者，中宵起听荒鸡号。

岂无强弩射其上，愁来磨损胸中刀。平生读书弗见用，拂衣归卧番江皋。

知几未落季鹰后，对客且放元龙豪。束书三日先告别，令我不乐心忉忉。

时运忽来乌可遏，忧患卒至将安逃。高歌激烈不肯住，衰柳何以维轻舠。

临岐大醉意不已，更过西家沽酒醪。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。